Paartjie verdwyn tydens vakansieGuy Mclaughlin en Lindsay Lamb. Foto: Verskaf Die polisie het ŉ soektog van stapel gestuur na ŉ Gautengse paartjie wat tydens hul vakansie in die Oos-Kaap verdwyn het. Kapt. Mali Govender, polisiewoordvoerder, het Maandag aan Maroela Media gesê Guy McLaughlin (40) en sy vriendin, Lindsay Lamb (33), is Vrydag die laaste keer gesien. “Hulle sou na Hogsback gereis het en dan op na die Wildekus voor hulle sou terugkeer Gauteng toe,” het Govender gesê. “Volgens inligting van familielede het hulle Vrydag Grahamstown verlaat om na Hogsback te reis. ŉ Voertuig wat hul motor se beskrywing pas, is later die dag deur verkeersbeamptes op die N2 onderweg na Butterworth opgemerk.” Govender het gesê daar is ŉ moontlikheid dat die paartjie langs die kus van Transkei kan wees. Die paartjie ry met ŉ metaalbruin Audi-stasiewa met die registrasienommer RSM324GP. Twee fietse word op die voertuig se dak vervoer. Enigiemand met inligting oor waar die paartjie hulle mag bevind of wat die voertuig opmerk, word versoek om ao. Andrew Bovey van die Grahamstown-polisie by 082 301 9408 of hul naaste polisiestasie te bel. Lees ook: [Opvolg] Vermiste paartjie opgespoor